ดีเดย์! เทรด TFEX ใช้หุ้นวางมาร์จิ้นเริ่ม 23 เม.ย.นี้
TFEX จับมือ “สำนักหักบัญชี” เปิดบริการใช้หุ้นวางมาร์จิ้น เพิ่มความสะดวก-คล่องตัว เริ่ม 23 เม.ย.นี้
17 เม.ย. 2561

ผู้สื่อข่าวรายงานว่า ดร.รินใจ ชาครพิพัฒน์ กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) (TFEX) กล่าวว่า ในปีนี้ TFEX มุ่งเน้นด้านคุณภาพด้วยการปรับปรุงสินค้าและบริการให้ตอบโจทย์ผู้ใช้งานได้มากขึ้น
โดยครั้งนี้ TFEX ได้รับการสนับสนุนจาก บริษัท สำนักหักบัญชี (ประเทศไทย) จำกัด (TCH) ในการพัฒนาบริการใหม่ที่เรียกว่า”Non-Cash Collateral” ที่เปิดโอกาสให้ผู้ลงทุนสามารถใช้สินทรัพย์อื่นนอกเหนือจากเงินสด ได้แก่ พันธบัตรรัฐบาล พันธบัตรธนาคารแห่งประเทศไทย และหุ้นมาวางเป็นมาร์จิ้นหรือหลักประกันร่วมกับเงินสดได้ ซึ่งจะเพิ่มความสะดวกและความคล่องตัวให้แก่ผู้ลงทุนที่ซื้อขายใน TFEX รวมถึงจะช่วยลดต้นทุนบางส่วนของผู้ลงทุนและเพิ่มประสิทธิภาพในการบริหารพอร์ตลงทุนได้ดียิ่งขึ้น โดยจะเริ่มให้บริการวันที่ 23 เมษายน 2561
ทั้งนี้ ในช่วงแรกของการให้บริการจะจำกัดเฉพาะหุ้นที่เป็นสินค้าอ้างอิงของ Stock Futures โดยหลักการใช้ Non-Cash Collateral นั้น สินทรัพย์ที่ผู้ลงทุนนำมาวางจะถูกทำการ Hair Cutหรือปรับลดมูลค่า เนื่องจากสินทรัพย์ดังกล่าวจะมีมูลค่าเปลี่ยนแปลงไปตามสภาวะตลาด และสินทรัพย์แต่ละชนิดก็มีสภาพคล่องในการเปลี่ยนเป็นเงินสดไม่เท่ากัน นอกจากนั้น ผู้ลงทุนจะไม่สามารถใช้ Non-Cash Collateral มาเป็นมาร์จิ้นได้ทั้งหมด ต้องมีเงินสดเป็นส่วนหนึ่งของมาร์จิ้นด้วย เพื่อรองรับการคำนวณผลกำไรขาดทุนรายวัน (Mark-to-Market)ทั้งนี้ ผู้ลงทุนที่สนใจสามารถสอบถามรายละเอียดเพิ่มเติมได้จากโบรกเกอร์ TFEX ที่ท่านใช้บริการ